Ясмант

**Ясмант** (*Асмонт*, *Ашмонт*, *Ясмонт*, *Яшмант*), **Есьмант** (*Эсмунт*, *Есмунт*, *Эсмант*, *Ешмант*) — мужчынскае імя і вытворнае ад яго прозьвішча.

## Паходжаньне

Аскмунд, Асмунд, Ашмунд, Асмунт або Эшмунд (Ascmund, Asmund, Aschmund, Asmunt, Eschmunt) і Осмунт або Асмонт (Osmunt, Osmont) — імёны германскага паходжаньня. Іменная аснова аск- (эш-, эс-) (імёны ліцьвінаў Яскольд, Есьман; германскія імёны Askold, Esmann) паходзіць ад германскага askiz 'ясень, ясеневая дзіда', а аснова -мунд- (-мунт-, -монт-) (імёны ліцьвінаў Валімонт, Жыгімонт, Монтгерд; германскія імёны Walmont, Sigimunt, Mundgerd) — ад германскага *mundô 'рука, абарона, крэўнасьць' або гоцкага munds 'моц розуму, імкненьне', mundrs 'гарлівы, палкі'.

Адпаведнасьць імя Ашмонт германскаму імю Osmund сьцьвердзіў францускі лінгвіст-германіст Раймонд Шмітляйн, які на падставе шматгадовых дасьледаваньняў прыйшоў да высноваў пра германскае паходжаньне літоўскіх уласных імёнаў. Германскі характар літоўскіх імёнаў з асновай -монт- (-мант-) — як і запазычаньне самой асновы з германскіх моваў — таксама сьцьвердзіў амэрыканскі лінгвіст Альфрэд Зэн.

Этымалягічны слоўнік старапольскіх асабовых імёнаў, выдадзены Польскай акадэміяй навук, адзначае гістарычнае бытаваньне ў Польшчы германскага імя Osmund.

У Прусіі адзначалася прозьвішча Eschmund. 

Назву Ясмунд (*Jasmund*), вытворную ад імя *Ásmundr*, мае адзін з паўастравоў вострава Ругену ў Балтыйскім моры.

Варыянты імя ў гістарычных крыніцах: *kamienica Jego Mości Pana Jasmanta* (1688 год); *Casimirus Jesmont* (1729—1771 гады); *Iesmont* (1753 год); *Anna Jesmunt* (1756 год); *Laurentius Jesmont… Helena Jesmontowna* (1764—1786 гады); *Jakub Jeszmant* (1784 год); *[[Менск|Mińsk]]… wioski i miejsca do tej parafii należące… Esmunty, JM panów [[Эйсімонт|Eysmontów]]* (1784 год); *Piotr Esmontt* (1792 год); *Franciskum Jasmontt* (5 кастрычніка 1794 году); *Elżbieta Petronela Jesmontt* (1799 год); *Marianna Asmontowicz* (1820 год); *Jerzy Asmontowicz* (1837 год); *Jerzy Aszmontowicz* (1856 год); *Esmunt Karol* (1866 год); *Esmont Adam* (14 студзеня 1888 году); *Jeszmont Felicyan* (29 кастрычніка 1902 году).

## Носьбіты
* Асмунд ( па 946) — выхавальнік малалетняга кіеўскага князя Сьвятаслава Ігаравіча
* Есмунт — літоўскі баярын, які ўпамінаецца ў перапісу харугваў 1421 году

Есьманты — койданаўскія мяшчане, якія ўпамінаюцца ў XVIII стагодзьдзі.

У канцы XVIII ст. на гістарычнай Полаччыне адзначаўся шляхецкі род Эсмантаў.

Есьманты (Jeśmont) — прыгонныя з Троцкага павету, які ўпамінаюцца ў XIX стагодзьдзі.

Ясманты (Jasmont) — літоўскія шляхецкія роды зь Лідзкага і Троцкага паветаў.

Эсьманты (Eśmont) і Эсмунты (Esmunt) — літоўскія шляхецкія роды зь Вільні і Віленскага павету.

Есьманты, Ясманты або Яшманты (Jesmont, Jasmont, Jaszmont) — літоўскі шляхецкі род зь Лідзкага павету.

Эсманты (Esmont) гербу Кораб — літоўскі шляхецкі род.

Есьмантовічы (Jeśmantowicz) гербу Пабог — літоўскі шляхецкі род.

Эсмант (Esmont) — прозьвішча, зафіксаванае ў XIX стагодзьдзі ў ваколіцах Сувалкаў.

У Беларусі адзначаюцца прозьвішчы Асмантовіч, Ешмант, Эсмант, Эсмантовіч і Эшмантовіч, на гістарычнай Смаленшчыне — Есмант.

У актах Вялікага Княства Літоўскага ўпаміналіся дзьве ўвалокі пустога грунту Ясмонтоўшчызна (*Есмонтовщизна*) у Амсьціслаўскім ваяводзтве і Ясмонцкае (*Есмонтское*) староства ў Аршанскім павеце.

На 1903 год існаваў засьценак Асмонтаўка ў Вількамірскім павеце.

## Глядзіце таксама
* Аск
* Аса
* Мунд

## Крыніцы

Катэгорыя:Мужчынскія імёны